Maketa TGO na výstave v Paríži v roku 2015
Porovnanie veľkosti: Sonda ExoMars 2016 - družica TGO s menším modulom EDM.
**ExoMars Trace Gas Orbiter** (skrátene **ExoMars Orbiter** alebo **TGO**) je spoločný projekt Európskej vesmírnej agentúry (ESA) a ruskej vesmírnej agentúry Roscosmos. V roku 2016 vyslali k Marsu atmosférickú výskumnú družicu a demonštračný pristávací modul Schiaparelli EDM (angl. *Entry and landing Demonstrator Module*), ako súčasť európskeho programu ExoMars.

Demonštračný pristávací modul Schiaparelli sa od TGO odpojil 16. októbra 2016 a bol navedený na pristávaciu trajektóriu. 19. októbra prebehol pokus o pristátie. Veľká časť šesťminútového zostupu prebehla podľa očakávania, v dôsledku predčasného uvoľnenia padáka však demonštračný modul tvrdo dopadol na povrch Marsu.

Výskumná družica TGO v marci 2017 spomalila pomocou aerobrakingu a usadila sa na obežnej dráhe Marsu. Aerobraking bol ukončený 20. februára 2018, kedy bola orbitálna dráha na záver stabilizovaná motoricky, s parametrami 200 x 1 050 km. Následne bola družica motoricky navedená na finálnu kruhovú dráhu s výškou 400 km, odkiaľ úspešne vykonáva vedecké pozorovania a zasiela dáta na Zem.

Kľúčovým cieľom misie je lepšie porozumieť metánu (CH4) a ďalším stopovým plynom prítomným v marťanskej atmosfére, ktoré by mohli byť dôkazom možnej biologickej aktivity. TGO bude tiež fungovať ako komunikačné spojenie pre pristávací modul a rover ExoMars a bude poskytovať komunikáciu pre ďalšie povrchové sondy Marsu so Zemou.

Vedecké prístroje TGO
---------------------

Vedecké prístroje TGO
Zoznam vedeckých prístrojov na sonde TGO:

* NOMAD, angl.(Nadir and Occultation for MArs Discovery) – obsahuje tri spektrometre na skúmanie chemického zloženia atmosféry.
* ACS, angl. (Atmospheric Chemistry Suite) – rozširuje infračervené spektrum snímané NOMAD-om
* CaSSIS, angl. (Colour and Stereo Surface Imaging System) – fotoaparát s vysokým rozlíšením (5m na bod)
* FREND, angl. (Fine Resolution Epithermal Neutron Detector) – neutrónový detektor s jemným rozlíšením

### Porucha na prístroji ACS

V roku 2020 zlyhal kryochladič na spektrometre TIRVIM, ktorý je súčasťou ACS. Spektrometer bol následne vypnutý. Kryochladič spoľahlivo fungoval 8 000 cyklov z 10 000 plánovaných.

Pozorovania TGO
---------------

### Voda na Marse

Medzi najvýznamnejšie objavy z pohľadu kolonizácie Marsu patrí potvrdenie výskytu podpovrchových zásob vodného ľadu. Povrch Marsu bol zmapovaný neutrónovým detektorom FREND a vytvoril mapu ľadu a hornín bohatých na vodu vo vrchnej vrstve regolitu. Potvrdil tiež očakávaný, na vodu bohatý polárny permafrost.

### Absencia metánu

Podľa prvotných pozorovaní bola voči očakávaniu nameraná prekvapivo nízka úroveň metánu v hornej atmosfére.

### Kolobeh chlóru v atmosfére

V atmosfére bola zistená prítomnosť HCl. Vedci sa snažia vytvoriť teóriu o kolobehu chlóru v atmosfére Marsu.

Referencie
----------

1. 1 2 3 4  MAJER, Dušan. *Evropsko-ruská sonda u Marsu přináší první objevy* [online]. kosmonautix.cz, 2019-04-11, [cit. 2021-03-28]. Dostupné online. (po česky)
2. ↑   Pred dopadom EDM počas zostupu komunikoval s materskou družicou a odoslal množstvo telemetrických dát.ESA. *Schiaparelli landing investigation completed* [online]. esa.int, [cit. 2021-03-28]. Dostupné online. (po anglicky)
3. ↑  MAJER, Dušan. *ExoMars se odkládá o dva roky* [online]. kosmonautix.cz, 2020-03-12, [cit. 2021-03-28]. Dostupné online. (po česky)
4. ↑  Prístroje TGO, ESA. *EXOMARS TRACE GAS ORBITER INSTRUMENTS* [online]. exploration.esa.int, rev. 2020-06-15, [cit. 2021-04-01]. Dostupné online. (po anglicky)
5. ↑  MAJER, Dušan. *Závada na přístroji sondy TGO* [online]. kosmonautix.cz, 2020-02-16, [cit. 2021-03-28]. Dostupné online. (po česky)
6. ↑   *Evropská sonda TGO detekovala v atmosféře Marsu molekuly chlorovodíku i vody* [online]. livingfuture.cz, [cit. 2021-03-28]. Dostupné online. (po česky)
7. ↑  Vodné pary na Marse,  *Scientists detect water vapour emanating from Mars* [online]. phys.org, [cit. 2021-03-28]. Dostupné online. (po anglicky)
8. ↑  MAPA DISTRIBÚCIE PODPOVRCHOVEJ VODY NA MARSE, ESA. *TGO'S FIRST MAP OF SHALLOW SUBSURFACE WATER DISTRIBUTION ON MARS* [online]. exploration.esa.int, rev. 2019-04-19, [cit. 2021-04-02]. Dostupné online. (po anglicky)
9. ↑  Kolobeh HCl v atmosfére Marsu, KORABLEV, Oleg. *Transient HCl in the atmosphere of Mars* [online]. advances.sciencemag.org, [cit. 2021-03-28]. Dostupné online. (po anglicky)

Pozri aj
--------

* ExoMars
* Mars
* Voda na Marse

Iné projekty
------------

Commons
* Spolupracuj na Commons Commons ponúka multimediálne súbory na tému **ExoMars Trace Gas Orbiter**

Externé odkazy
--------------

* First results from the ExoMars Trace Gas Orbiter
* Pohled pod kůži – Trace Gas Orbiter (konstrukce)

Zdroj
-----


|  |  |
| --- | --- |
| Portal | Astronomický portálPortál slnečná sústavaKozmonautický portál |

*Tento článok je čiastočný alebo úplný preklad článku Trace Gas Orbiter na anglickej Wikipédii.*